বিষ্ণু খাৰঘৰীয়া (, জন্ম-১৯৪৬) হৈছে অসমীয়া চলচ্চিত্ৰ জগতৰ এগৰাকী অভিনেতা নাটকৰ জৰিয়তে অভিনয় জীৱন আৰম্ভ কৰা বিষ্ণু খাৰঘৰীয়াই ১৯৭১ চনত চিনেমাৰ জগতখনত প্ৰৱেশ কৰে৷ তেখেতৰ প্ৰথমখন চিনেমা আছিল সমৰেন্দ্ৰ নাৰায়ণ দেৱৰ পৰিচালনাত অৰণ্য ৷ ২০২১ বৰ্ষত তেখেতে অভিনয়-জীৱনত সোণালী জয়ন্তী স্পৰ্শ কৰে৷ জাহ্নু বৰুৱা, মুনীন বৰুৱাকে ধৰি বহুকেইগৰাকী প্ৰতিষ্ঠিত চলচ্চিত্ৰকাৰৰ ছবিত মননশীল অভিনয় কৰি সুখ্যাতি অৰ্জন কৰা অভিনেতাজনে বিগত পাঁচ দশকত ত্ৰিশতকৈও অধিকসংখ্যক ছবিত অভিনয় কৰিছে৷ সাগৰলৈ বহুদূৰ, বান্ধোন, কণিকাৰ ৰামধেনু, আজান ফকীৰ চাহেব, ফিৰিঙতি হৈছে তেখেতৰ কেইখনমান গুৰুত্বপূৰ্ণ চলচ্চিত্ৰকৰ্ম৷ ১৯৯৫ আৰু ২০১২ চনত তেখেতে ৰাষ্ট্ৰীয় চলচ্চিত্ৰ বঁটা লাভ কৰে৷ ২০১২ চনত তেখেতক প্ৰাগ চিনে বঁটা-প্ৰদান অনুষ্ঠানত জীৱনজোৰা সাধনাৰ বঁটাৰে সন্মানীত কৰা হয়৷

পৰিয়াল আৰু শিক্ষা
১৯৪৬ চনৰ ডিব্ৰুগড়ৰ আমোলাপট্টিত বিষ্ণু খাৰঘৰীয়াৰ জন্ম হৈছিল৷ পিতৃ আছিল ভুৱন চন্দ্ৰ খাৰঘৰীয়া আৰু মাতৃ আছিল দিব্যলতা খাৰঘৰীয়া৷ পিতৃ আছিল এগৰাকী অভিনেতা৷ তেখেতে মঞ্চৰ লগতে ৰূপালী পৰ্দাতো অভিনয় কৰিছিল৷ চলচ্চিত্ৰকাৰ ব্ৰজেন বৰুৱাৰ দ্বাৰা নিৰ্মিত ডক্তৰ বেজবৰুৱাত তেখেতে অভিনয় কৰিছিল৷ বিষ্ণু খাৰঘৰীয়াই অভিনয়ৰ প্ৰেৰণা লাভ কৰিছিল পিতৃৰ পৰাই৷ 

বিষ্ণু খাৰঘৰীয়াই স্কুলীয়া জীৱনৰ পাতনি মেলে ডিব্ৰুগড়তে৷ পৰৱৰ্তী সময়ত তেখেতে ডিব্ৰুগড়ৰ কানৈ মহাবিদ্যালয়ৰ পৰা বিজ্ঞান বিভাগত স্নাতক ডিগ্ৰী লাভ কৰে৷ পঞ্চম শ্ৰেণীত পঢ়ি থকাৰ সময়তে বিষ্ণু খাৰঘৰীয়াই ডিব্ৰুগড়ৰ 'জয়শ্ৰী সংঘ'ৰ উদ্যোগত অনুষ্ঠিত হোৱা লাচিত বৰফুকন নামৰ নাটকখনত শিশু চৰিত্ৰ ৰূপায়ণ কৰে৷ ছাত্ৰাৱস্থাতেই তেখেতে ডিব্ৰুগড়ৰ নাট্যসন্ধ্যাবোৰতো অভিনয় কৰিছিল৷ ষাঠিৰ দশকত তেখেতে কাশ্মীৰ কুমাৰী নামৰ নাটকখনত প্ৰভাৱশালী অভিনয় কৰে৷ আনহাতে সত্তৰৰ দশকৰ পৰা তেখেতে অপেছাদাৰী নাট্যগোষ্ঠীৰ লগত জড়িত হৈ পৰে৷ অসমীয়া চলচ্চিত্ৰ জগতৰ আন এজন প্ৰসিদ্ধ অভিনেতা বিজু ফুকনৰ লগতো তেখেতে সেই সময়তে নাটকত অভিনয় কৰিছিল৷ 

কৰ্মজীৱন
অসমীয়া চলচ্চিত্ৰত অভিনয়
সমৰেন্দ্ৰ নাৰায়ণ দেৱৰ দ্বাৰা পৰিচালিত অসমীয়া কথাছবি অৰণ্যৰ যোগেদি বিষ্ণু খাৰঘৰীয়াৰ অভিষেক ঘটে৷ ১৯৭১ চনত মুক্তিলাভ কৰা এই ছবিখনত অসমৰ এগৰাকী পৰিচিত অভিনয়-শিল্পী বিদ্যা ৰাওৱে প্ৰথমবাৰৰ বাবে অভিনয় কৰিছিল৷ নিশাৰ চকুলো নামৰ ছবিখনত বিষ্ণু খাৰঘৰীয়াই নায়কৰ চৰিত্ৰ ৰূপায়ণ কৰিছিল৷ বৃষ্টি নামৰ চলচ্চিত্ৰত  জয়ন্ত হাজৰিকা কণ্ঠদান কৰা এটি গীত সুৰাত মগন ভয়াল ৰাতিত বিষ্ণু খাৰঘৰীয়াই স্মৰণীয় প্ৰদৰ্শন আগবঢ়ায়৷ এইখন ছবিয়ে মুক্তি লাভ কৰিছিল ১৯৭৫ চনত৷ আজান ফকীৰৰ জীৱনভিত্তিক কথাছবি আজান ফকীৰ চাহেবত বিষ্ণু খাৰঘৰীয়াই কেন্দ্ৰীয় চৰিত্ৰত অৱতীৰ্ণ হয়৷ জাহ্নু বৰুৱাৰ দ্বাৰা পৰিচালিত কথাছবি 'সাগৰলৈ বহুদূৰ'ত তেখেতে এজন নাৱৰীয়াৰ চৰিত্ৰ ৰূপায়ণ কৰি দৰ্শক আৰু সমালোচকৰ পৰা ভূয়সী প্ৰশংসা অৰ্জন কৰে৷ অভিনয়ৰ বাবে তেখেতে ৰাষ্ট্ৰীয় চলচ্চিত্ৰ বঁটাত বিচাৰকৰ বিশেষ বঁটা লাভ কৰিবলৈ সক্ষম হয়৷ আনহাতে ১৯৯৬ চনত ছিংগাপুৰত অনুষ্ঠিত আন্তৰাষ্ট্ৰীয় চলচ্চিত্ৰ মহোৎসৱতো এইখন ছবিত আগবঢ়োৱা অভিনয়ৰ বাবে শ্ৰেষ্ঠ অভিনয়ৰ সন্মান লাভ কৰে৷ 

ৰঞ্জিত দাসে পৰিচালনা কৰা সংস্কাৰ নামৰ ছবিখনত আগবঢ়োৱা অভিনয়ৰ বাবে বিষ্ণু খাৰঘৰীয়াই ৰাজ্যিক চলচ্চিত্ৰ প্ৰতিযোগিতাত শ্ৰেষ্ঠ অভিনেতাৰ সন্মান লাভ কৰিবলৈ সক্ষম হয়৷ অৰূপ মান্নাৰ দ্বাৰা নিৰ্দেশিত ছবি জীৱন তৃষ্ণা হৈছে অভিনেতাজনৰ আন এক উল্লেখনীয় ছবি৷ এইখন ছবিত আগবঢ়োৱা অভিনয়ৰ বাবে তেখেতে শ্ৰেষ্ঠ সহ-অভিনেতাৰ সন্মান লাভ কৰে৷ 

বিষ্ণু খাৰঘৰীয়াই নিপ বৰুৱাৰ দ্বাৰা নিৰ্মিত ছবি মণিমা নামৰ বাংলা ছবিখনতো অভিনয় কৰিছে৷ ইয়াৰ উপৰি অসমীয়া ভাষাত নিৰ্মিত বহুকেইখন ভিচিডিৰ গুৰুত্বপূৰ্ণ ছবিত তেখেতে সফল অভিনয় কৰিছে৷ 

তেখেতৰ কেইখনমান উল্লেখযোগ্য ছবি তলত তালিকাভূক্ত কৰা হৈছে :

 বৃষ্টি (১৯৭৪)
 সন্ধ্যাৰাগ (১৯৭৪)
 সোণমা (১৯৭৭)
 কল্লোল (১৯৭৮)
 বনানী (১৯৯০)
 ফিৰিঙতি (১৯৯২)
 আই কত নাই
 সাগৰলৈ বহু দূৰ (১৯৯৫)
 অদাহ্য (১৯৯৬)
 সংস্কাৰ (১৯৯৭)
 জীৱন তৃষ্ণা
 পখী (২০০০)
 দাগ (২০০১)
 নায়ক (২০০১)
 দমন (২০০১)  
 শেষ উপহাৰ (২০০১)
 কণিকাৰ ৰামধেনু (২০০২)
 বিধাতা (২০০৩)
 বাৰুদ (২০০৪)
 অন্তহীন যাত্ৰা (২০০৪)
 জয়মতী (২০০৬)
 জাতিঙ্গা ইত্যাদি (২০০৭)
 আজান ফকীৰ চাহেব (২০০৮)
 জীৱন বাটৰ লগৰী
 বসুন্ধৰা (২০১০)
 জেতুকা পাতৰ দৰে (২০১১)
 ৰামধেনু (২০১১)
 বান্ধোন (২০১২)
 পানী (২০১৪)
 বৰলাৰ ঘৰ
 বহ্নিমান
 ৰত্নাকৰ (২০১৯)
 প্ৰতিঘাত (২০১৯)

নাটকত

বঁটা আৰু সন্মান
 বিষ্ণু খাৰঘৰীয়াই লাভ কৰা বঁটাসমূহ বৰ্ষ বঁটা শিতান চলচ্চিত্ৰ পৰিচালক তথ্যসূত্ৰ ১৯৯৫ ৰাষ্ট্ৰীয় চলচ্চিত্ৰ বঁটা বিচাৰকৰ বিশেষ উল্লেখ বঁটা সাগৰলৈ বহু দূৰ জাহ্নু বৰুৱা১৯৯৬ চিংগাপুৰ আন্তৰ্জাতিক চলচ্চিত্ৰ উৎসৱ শ্ৰেষ্ঠ অভিনেতাসাগৰলৈ বহু দূৰ জাহ্নু বৰুৱা১৯৯৭-৯৮ ৰাজ্যিক চলচ্চিত্ৰ বঁটা শ্ৰেষ্ঠ অভিনেতা সংস্কাৰৰঞ্জিত দাস ২০০৫ এন ই টিভি বঁটা দ্বিতীয় শ্ৰেষ্ঠ অভিনেতা জীৱন তৃষ্ণাঅৰূপ মান্না২০০৯ৰাজ্যিক চলচ্চিত্ৰ বঁটাগিৰিশ চৌধুৰী শ্ৰেষ্ঠ সহ-অভিনেতাবসুন্ধৰাহীৰেন বৰা২০১২ৰাষ্ট্ৰীয় চলচ্চিত্ৰ বঁটাবিচাৰকৰ বিশেষ উল্লেখ বঁটাবান্ধোনজাহ্নু বৰুৱাপ্ৰাগ চিনে এৱাৰ্ডশ্ৰেষ্ঠ অভিনেতা২০১৪ৰ'দালি বঁটাশ্ৰেষ্ঠ অভিনেতাপানীযদুমণি দত্ত২০১৬প্ৰাগ চিনে এৱাৰ্ডশ্ৰেষ্ঠ অভিনেতাঅন্তৰ্দৃষ্টি(    )ৰীমা দাস২০১৮অসম ৰাজ্যিক চলচ্চিত্ৰ মহোৎসৱতচদ্দুক ইউছুফ শ্ৰেষ্ঠ নেতিবাচক খলনায়ক বঁটা২০২০-২১প্ৰাগ চিনে এৱাৰ্ডবিচাৰকৰ বিশেষ উল্লেখ বঁটাদ্বীপেন গান্ধী (ছবিগৃহত এতিয়ালৈকে মুক্তি পোৱা নাই)কংকন ৰাজখোৱা

 সন্মানসমূহ 
নটসূৰ্য ফণী শৰ্মা বঁটা,২০১২
নাট্যপ্ৰৱৰ সাৰদা কান্ত বৰদলৈ বঁটা, ২০১২
জননেতা ৰমেশ চন্দ্ৰ বৰুৱা বঁটা, ২০১৩
নগাঁৱৰ আনন্দৰাম ঢেকিয়াল ফুকন মহাবিদ্যালয়ে প্ৰদান কৰা আনন্দৰাম ঢেকিয়াল ফুকন বঁটা, ২০২০ চনত
পৰিৱেশ্য কলাৰ বিদ্যায়তনিক প্ৰশিক্ষণ কেন্দ্ৰ (ডিব্ৰুগড়) 'আকাংক্ষা'ৰ ফৈজুৰ ৰহমান ফৈজ স্মাৰক জীৱনজোৰা সাধনাৰ বঁটা, ২০১৪
ডা: উপেন কাকতি বঁটা
অসম চৰকাৰৰ শিল্পী পেঞ্চন
জীৱনজোৰা সাধনাৰ বঁটা, ২০১৫
গুৱাহাটী আৰ্টিষ্ট গীল্ডৰ উদ্যোগত প্ৰদত্ত তৰুণ দুৱৰা সোঁৱৰণি অইল ইণ্ডিয়া বঁটা, ২০১৬
ডিব্ৰগড় ইণ্ডিয়া ক্লাবৰ দ্বাৰা সম্বৰ্ধনা, ২০১৬
ৰংপুৰ সাংস্কৃতিক প্ৰাণ বঁটা, ২০১৮
অসম জাতীয়তাবাদী যুৱ সন্মিলনৰ জীৱনজোৰা সাধনাৰ বঁটা
অসম চৰকাৰৰ পৰা বিজু ফুকন বঁটা, 
"অসমীয়া বৰ্ণিল"-এ আগবঢ়োৱা জীৱনজোৰা সাধনাৰ বঁটা, ২০১৯-২০ চনত

তথ্য সংগ্ৰহ

বাহ্যিক সংযোগ
 ইণ্টাৰনেট মুভি ডাটাবেছৰ বিষ্ণু খাৰঘৰীয়াৰ প্ৰফাইল

শ্ৰেণী:অসমীয়া অভিনেতা
শ্ৰেণী:জীৱিত ব্যক্তি
শ্ৰেণী:ৰাষ্ট্ৰীয় চলচ্চিত্ৰ বঁটা- জুৰীৰ বিশেষ উল্লেখ
শ্ৰেণী:ৰাষ্ট্ৰীয় চলচ্চিত্ৰ বঁটা (ভাৰত) বিজয়ী
শ্ৰেণী:প্ৰাগ চিনে বঁটা বিজয়ী
শ্ৰেণী:অসম ৰাজ্যিক চলচ্চিত্ৰ বঁটা বিজয়ী
শ্ৰেণী:ভাৰতীয় অভিনেতা
শ্ৰেণী:অভিনেতা
শ্ৰেণী:লেখক